আদালতের নির্দেশ অমান্য, স্কুল পরিদর্শকের বেতন বন্ধ করল হাইকোর্ট

ওয়েব ডেস্ক: আদালতের নির্দেশ অমান্য (Condemn of Court) করার অভিযোগে কড়া পদক্ষেপ নিল কলকাতা হাইকোর্ট (Calcutta High Court)। বিচারপতি অমৃতা সিনহা (Justice Amrita Sinha) পশ্চিম মেদিনীপুর জেলার (Paschim Medinipur) জেলা বিদ্যালয় পরিদর্শক বা ডিআই (DI) অমিত রায়ের বেতন আপাতত বন্ধ রাখার নির্দেশ দিয়েছেন। আদালতের নির্দেশ, যতদিন না পর্যন্ত মৃত আবেদনকারীর স্ত্রী অবসরকালীন সমস্ত বেনিফিট (Retirement Benefit) পাচ্ছেন, ততদিন ডিআই কোনও বেতন পাবেন না।

ঘটনার সূত্রপাত বৌলাসিনি বিবেকানন্দ হাই স্কুলের প্রাক্তন প্রধান শিক্ষক দেবব্রত হাইটকে কেন্দ্র করে। দীর্ঘদিন সরকারি পরিষেবায় যুক্ত থাকার পর অবসর গ্রহণ করলেও তিনি তাঁর প্রাপ্য অবসরকালীন বেনিফিট পাননি বলে অভিযোগ। এ নিয়ে একাধিকবার পশ্চিম মেদিনীপুরের ডিআই অমিত রায়ের কাছে আবেদন করলেও কোনও সমাধান মেলেনি। বাধ্য হয়ে তিনি কলকাতা হাইকোর্টের দ্বারস্থ হন।

আরও পড়ুন: গঙ্গাসাগর মেলায় রেলযাত্রীদের জন্য বড় সুখবর! চলবে স্পেশাল ট্রেন

মামলা চলাকালীনই গত অক্টোবর মাসে মৃত্যু হয় দেবব্রত হাইটের। এরপর তাঁর স্ত্রী অপর্ণা হাইট ফের আদালতের দ্বারস্থ হন। চলতি বছরের ২৫ নভেম্বর মামলাটি ওঠে বিচারপতি অমৃতা সিনহার এজলাসে। সেই সময় আদালত স্পষ্ট নির্দেশ দিয়েছিল, আগামী ৩০ ডিসেম্বর ২০২৫-এর মধ্যে সমস্ত বকেয়া অবসরকালীন বেনিফিট মিটিয়ে দিতে হবে। কিন্তু অভিযোগ, আদালতের সেই নির্দেশ মানেননি জেলা বিদ্যালয় পরিদর্শক।

এরপর ফের মৃত শিক্ষকের স্ত্রী আদালতের শরণাপন্ন হন। বিষয়টি শুনে ক্ষোভ প্রকাশ করেন বিচারপতি অমৃতা সিনহা। তিনি মন্তব্য করেন, “একজন সরকারি কর্মচারী শিক্ষক তাঁর সারা জীবন সরকারি কাজে ব্যবহার হলেন, অথচ তিনি নিজের অবসরকালীন বেনিফিট পেলেন না। এমনকি তাঁর মৃত্যুর পরেও তাঁর স্ত্রী সেই ন্যায্য অধিকার থেকে বঞ্চিত হচ্ছেন। এটি অত্যন্ত দুর্ভাগ্যজনক।”

এই প্রেক্ষিতেই আদালত কড়া সিদ্ধান্ত নেয়। বিচারপতির নির্দেশ, যতদিন না পর্যন্ত মৃত শিক্ষকের স্ত্রী তাঁর প্রাপ্য অবসরকালীন বেনিফিট পাচ্ছেন, ততদিন পশ্চিম মেদিনীপুরের ডিআই কোনও বেতন তুলতে পারবেন না।